CELEX: 62009TN0056
Language: sk
Date: 2009-02-13 00:00:00
Title: Vec T-56/09: Žaloba podaná 13. februára 2009 – Saint-Gobain Glass France a i./Komisia

18.4.2009   
            
            
               SK
            
            
               Úradný vestník Európskej únie
            
            
               C 90/31
            
         Žaloba podaná 13. februára 2009 – Saint-Gobain Glass France a i./Komisia
   (Vec T-56/09)
   2009/C 90/49
   Jazyk konania: francúzština
   
      Účastníci konania
   
   
      Žalobcovia: Saint-Gobain Glass France SA (Courbevoie, Francúzsko), Saint-Gobain Sekurit Deutschland GmbH & Co. KG (Aachen, Nemecko), Saint-Gobain Sekurit France SAS (Thourotte, Francúzsko) (v zastúpení: B. van de Walle de Ghelcke, B. Meyring, M. Guillaumond a E. Venot, advokáti)
   
      Žalovaná: Komisia Európskych spoločenstiev
   
      Návrhy žalobcov
       (1)
   
   
               —
            
            
               zrušiť zmenené a doplnené znenie rozhodnutia Komisie Európskych spoločenstiev K(2008) 6815 v konečnom znení z 12. novembra 2008 o konaní podľa článku 81 ES vo veci COMP/39.125 – Automobilové sklo, ktoré bolo prijaté rozhodnutím K(2009) 863 v konečnom znení z 11. februára 2009 oznámeným žalobcom 13. a 16. februára 2009, ako aj odôvodnenie výroku, keďže zmenené a doplnené znenie tohto rozhodnutia sa týka žalobcov, alebo jeho článok 2,
            
         
               —
            
            
               subsidiárne, znížiť pokutu uloženú žalobcom v článku 2 zmeneného a doplneného znenia rozhodnutia, ktoré bolo prijaté rozhodnutím K(2009) 863 v konečnom znení z 11. februára 2009 oznámeným žalobcom 13. a 16. februára 2009, na primeranú výšku,
            
         
               —
            
            
               zaviazať žalovanú na náhradu trov konania.
            
         
      Žalobné dôvody a hlavné tvrdenia
   
   Touto žalobou žalobcovia žiadajú čiastočné zrušenie rozhodnutia Komisie K(2008) 6815 v konečnom znení z 12. novembra 2008 vo veci COMP/39.125 – Automobilové sklo, ktorým Komisia konštatovala, že určité podniky, medzi nimi aj žalobcovia, tým, že si rozdelili zmluvy o dodávke automobilových skiel a zosúladili svoje cenové politiky a stratégie zásobovania na európskom trhu automobilových skiel, porušili článok 81 ods. 1 ES a článok 53 ods. 1 Dohody o európskom hospodárskom priestore.
   Na podporu svojej žaloby žalobcovia uvádzajú osem žalobných dôvodov založených na:
   
               —
            
            
               porušení práva na nezávislý a nestranný súd a práva na rešpektovanie prezumpcie neviny, keďže pokuta bola uložená správnym orgánom, ktorý má tak výkonné, ako aj sankčné právomoci, ako aj na protiprávnosti nariadenia č. 1/2003 (2) v tom rozsahu, v akom toto nariadenie nestanovuje toto právo na nezávislý a nestranný súd,
            
         
               —
            
            
               porušení práva žalobcov byť vypočutý, keďže Komisia nepredložila na kontradiktórne konanie spôsob výpočtu pokuty podľa usmernení k metóde stanovenia pokút z roku 2006 (3),
            
         
               —
            
            
               porušení článku 253 ES, keďže napadnuté rozhodnutie nebolo dostatočne právne odôvodnené v rozsahu, v akom Komisia konkrétne nevysvetlila, na základe ktorých predajov bol stanovený obrat vzhľadom na porušenie,
            
         
               —
            
            
               porušení článku 23 ods. 2 nariadenia č. 1/2003 a zásady osobnosti trestov, ako aj na zneužití právomoci, keďže horná hranica 10 % mala byť uplatnená len na obrat žalobcov, a nie na obrat Compagnie de Saint-Gobain,
            
         
               —
            
            
               porušení zásady zákazu retroaktivity trestov v rozsahu, v akom Komisia retroaktívne uplatnila usmernenia k metóde stanovovania pokút z roku 2006, čo viedlo k podstatnému a neočakávanému zvýšeniu pokút, pričom napadnuté rozhodnutie bolo založené na týchto usmerneniach bez ohľadu na skutočnosť, že uvedené usmernenia boli prijaté po skončení porušenia,
            
         
               —
            
            
               porušení zásady proporcionality tým, že uložená pokuta je nadmerne vysoká, neprimeraná a nemožno ju odôvodniť odradzujúcim účelom,
            
         
               —
            
            
               porušení článku 23 nariadenia č. 1/2003 a nedostatku odôvodnenia, keďže Komisia sa nemohla odvolávať na prípady opakovaného porušenia, ktoré boli považované za relevantné v zmysle napadnutého rozhodnutia, z dôvodu, že žalobcovia neboli adresátmi ani jedného z týchto dvoch rozhodnutí,
            
         
               —
            
            
               nesprávnom právnom posúdení a nesprávnom posúdení pri uplatnení článku 23 ods. 2 písm. a) a článku 23 ods. 3 nariadenia č. 1/2003, keďže Komisia pri stanovovaní pokuty nezohľadnila skutočnosť, že žalobcovia nespochybnili vecnú správnosť zistených skutkových okolností.
            
         
      (1)  V znení zmenenom a doplnenom po podaní žaloby z dôvodu opravy napadnutého rozhodnutia prijatého Komisiou.
   
      (2)  Nariadenie Rady (ES) č. 1/2003 zo 16. decembra 2002 o vykonávaní pravidiel hospodárskej súťaže stanovených v článkoch 81 a 82 (Ú. v. ES L 1, s. 1; Mim. vyd. 08/002, s. 205).
   
      (3)  Usmernenia k metóde stanovenia pokút uložených podľa článku 23 ods. 2 písm. a) nariadenia č. 1/2003 (Ú. v. EÚ C 210, s. 2).